Esmaspäev, 23. juuni 1935    Laupäeva hommikul kell 9 sõitis Tallinnas Balti jaama ette raudtee peatehastes ehitatud diiselmootorvagun, et teha oma esimest sõitu Tallinnast Haapsallu. /.../ Kell 9.08 hakkas vagun Balti jaama eest liikuma, suundudes Haapsalu poole. 100 kilomeetrit tunnis!/.../ Tee Tallinnast Haapsaluni, mille pikkus on 105 kilomeetrit, oli ära sõidetud 1 tunni 24 minutiga, hulka arvatud ka paar-kolm peatust. Kuna Haapsalu kui supel- ja suvituslinn seni kaebas halbade ühendusolude üle, siis nüüd, "Lendava Läänlase" käimahakkamisega Tallinn-Haapsalu liinil Haapsalut võivad kadestada kõik teised linnad Eestis seniolematult kiire ja meeldiva rongi pärast /.../ Uhke sõit 3. klassi hinnaga. Uus diiselmootorvagun on ehitatud viimaste nõuete kohaselt ja ta peaks reisijatele erandita meeldima. Kõige olulisem on see, et suurte akende tõttu - klaasruutude vahel on ainult aknaraamid - on igal reisijal vagunis täiesti vaba ülevaade kogu maastikupanoraamist, kust läbi sõidetakse. See teeb "Lendavast Läänlasest" eeskujuliku turismivaguni. Istmed on küll kõvad, pehme katteta, kuid nägusad. Põrandal on vaip, tualetiruumis pesemistarbed, vaguni seintel pildid Piritast, Pühajärve maastikust. Kui veoameti juhatajalt Orlelt küsiti, miks pole seinal Haapsalu fotosid, vastas see naljatades: "Arvasin, et Haapsalu härrad panevad ise oma linna pildi vaguni seinale." /.../